CELEX: 52014DP0110
Language: lt
Date: 1393286400000
Title: 2014 m. vasario 25 d. Europos Parlamento sprendimas dėl prašymo atšaukti Tadeusz Cymański imunitetą (2013/2278(IMM))

29.8.2017   
            
            
               LT
            
            
               Europos Sąjungos oficialusis leidinys
            
            
               C 285/161
            
         P7_TA(2014)0110
   Prašymas atšaukti Parlamento nario Tadeusz Cymański imunitetą
   2014 m. vasario 25 d. Europos Parlamento sprendimas dėl prašymo atšaukti Tadeusz Cymański imunitetą (2013/2278(IMM))
   (2017/C 285/24)
   
      Europos Parlamentas,
   
   
               —
            
            
               atsižvelgdamas į Lenkijos Respublikos generalinio prokuroro prašymą atšaukti Tadeuszo Cymańskio imunitetą, pateiktą 2013 m. spalio 23 d. ir paskelbtą 2013 m. lapkričio 18 d. plenariniame posėdyje,
            
         
               —
            
            
               išklausęs Tadeusz Cymański paaiškinimus, kaip nurodyta Darbo tvarkos taisyklių 7 straipsnio 3 dalyje,
            
         
               —
            
            
               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,
            
         
               —
            
            
               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d. ir 2011 m. rugsėjo 6 d. sprendimus (1),
            
         
               —
            
            
               atsižvelgdamas į Lenkijos Respublikos Konstitucijos 105 straipsnį,
            
         
               —
            
            
               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 7 straipsnį,
            
         
               —
            
            
               atsižvelgdamas į Teisės reikalų komiteto pranešimą (A7-0099/2014),
            
         
               A.
            
            
               kadangi Lenkijos Respublikos generalinis prokuroras pateikė prašymą atšaukti EP nario Tadeuszo Cymańskio imunitetą ir pridėjo Vyriausiojo kelių transporto inspektoriaus prašymą leisti patraukti atsakomybėn EP narį už padarytą administracinį teisės pažeidimą pagal Administracinių teisės pažeidimų kodekso 96 straipsnio 3 dalį;
            
         
               B.
            
            
               kadangi, remiantis Protokolo dėl Europos Sąjungos privilegijų ir imunitetų 8 straipsniu, Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;
            
         
               C.
            
            
               kadangi pagal Protokolo dėl Europos Sąjungos privilegijų ir imunitetų 9 straipsnį Europos Parlamento nariai naudojasi savo valstybės teritorijoje imunitetais, kurie toje valstybėje yra suteikiami parlamento nariams;
            
         
               D.
            
            
               kadangi pagal Lenkijos Respublikos Konstitucijos 105 straipsnį „Seimo narys mandato galiojimo laikotarpiu ar šiam laikotarpiui pasibaigus negali būti patrauktas atsakomybėn už savo veiklą, kurią vykdė pagal Seimo nario mandatą. Už tokią veiklą Seimo narys atsako tik Seimui, o jei jis pažeidė trečiųjų asmenų teises, baudžiamojon atsakomybėn gali būti patrauktas tik gavus Seimo sutikimą“;
            
         
               E.
            
            
               kadangi dėl imuniteto atšaukimo ar neatšaukimo šiuo klausimu sprendžia tik Parlamentas; kadangi Parlamentas gali pagrįstai atsižvelgti į EP nario(-ės) poziciją priimdamas sprendimą dėl imuniteto atšaukimo ar neatšaukimo (2);
            
         
               F.
            
            
               kadangi veiksmai, kuriuos įtariama padaręs Tadeusz Cymański, nėra tiesiogiai ir akivaizdžiai susiję su jo, kaip Europos Parlamento nario, pareigų vykdymu ir nėra Europos Parlamento nariui einant pareigas pareikšta nuomonė ar balsavimas, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;
            
         
               G.
            
            
               kadangi dėl to Tadeuszui Cymańskiui iškelta baudžiamoji byla nėra susijusi su jo Europos Parlamento nario pareigomis;
            
         
               H.
            
            
               kadangi šioje byloje Parlamentas neaptiko jokių fumus persecutionis prielaidos įrodymų, t. y. pakankamai tikslių ir rimtų įtarimų, kad ieškinys buvo pateiktas siekiant pakenkti EP nario politinei reputacijai;
            
         
               I.
            
            
               kadangi prašymas buvo pateiktas po to, kai Tadeusz Cymański pateikė rašytinį pareiškimą, kuriame jis atsisakė įvykdyti prievolę ir nurodyti, kam patikėjo vairuoti arba naudoti transporto priemonę, nurodytą Vyriausiosios kelių transporto inspekcijos ataskaitoje, ir sutiko sumokėti 500 Lenkijos zlotų baudą už veiką, apibrėžtą Administracinių teisės pažeidimų kodekso 96 straipsnio 3 dalyje;
            
         
            
               1.
            
            
               nusprendžia atšaukti Tadeusz Cymański imunitetą;
            
         
            
               2.
            
            
               paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Lenkijos Respublikos valdžios institucijai ir Tadeuszui Cymańskiui.
            
         
      (1)  1964 m. gegužės 12 d. Sprendimas Wagner/Fohrmann ir Krier (101/63, [1964], Rink. p. 195); 1986 m. liepos 10 d. Sprendimas Wybot/Faure ir kt. (149/85, [1986], Rink. p. 2391); 2008 m. spalio 15 d. Sprendimas Mote/Parlamentas (T-345/05, [2008], Rink. p. II-2849); 2008 m. spalio 21 d. Sprendimas Marra/De Gregorio ir Clemente (sujungtos bylos C-200/07 ir C-201/07, [2008], Rink. p. I-7929); 2010 m. kovo 19 d. Sprendimas Gollnisch/Parlamentas (T-42/06, [2010], Rink. p. II-1135); 2011 m. rugsėjo 6 d. Sprendimas Patriciello (C-163/10, [2011], Rink. p. I-7565).
   
      (2)  28 dalyje minėtas Sprendimas Mote prieš Parlamentą (T-345/05, [2008], Rink. p. II-2849).